पुलिस को चुनौती देने वाली यह घटना सोमवार को हुई। महुआ गांव में नेशनल हाईवे किनारे स्थित इलाहाबाद बैंक में कार्यरत लक्ष्मीनारायण गुप्ता (45) (निवासी बलखंडी नाका, बांदा) सुबह 10.45 बजे गूलरनाका स्थित बैंक की मुख्य शाखा से पांच लाख रुपए लेकर बाइक से महुआ जा रहे थे। साथ में दूसरी बाइक पर बैंक का कर्मचारी राजकुमार भी था। रुपयों से भरा बैग कैशियर लक्ष्मीनारायण की बाइक पर टंगा था। शहर की सीमा खत्म होने के बाद बड़ोखर खुर्द गांव के नजदीक पीछे की तरफ से एक बाइक पर आए तीन नकाबपोश बदमाशों ने लक्ष्मीनारायण को निशाना बनाकर तमंचे से गोली चलाई। एक गोली पीठ में और दूसरी सिर को छीलती हुई निकल गई। लक्ष्मीनारायण बाइक समेत गिर पड़ा। बदमाश बाइक में टंगा रुपयों से भरा बैग लेकर नहर पटरी होते हुए नरैनी की ओर भाग निकले। बदमाशों ने राजकुमार को तमंचा दिखाकर धमका दिया।